CELEX: 32019D1389
Language: bg
Date: 2019-09-04 00:00:00
Title: Решение за изпълнение (ЕС) 2019/1389 на Комисията от 4 септември 2019 година за разрешаване на дерогации от Регламент (ЕС) № 1307/2013 на Европейския парламент и на Съвета и от Делегиран регламент (ЕС) № 639/2014 на Комисията по отношение на изпълнението на определени условия, свързани с плащането за екологизиране за референтната 2019 година в Белгия, Испания, Франция, Литва, Полша и Португалия (нотифицирано под номер С(2019) 6438)

6.9.2019   
               
               
                  BG
               
               
                  Официален вестник на Европейския съюз
               
               
                  L 230/3
               
            
         РЕШЕНИЕ ЗА ИЗПЪЛНЕНИЕ (ЕС) 2019/1389 НА КОМИСИЯТА
         от 4 септември 2019 година
         за разрешаване на дерогации от Регламент (ЕС) № 1307/2013 на Европейския парламент и на Съвета и от Делегиран регламент (ЕС) № 639/2014 на Комисията по отношение на изпълнението на определени условия, свързани с плащането за екологизиране за референтната 2019 година в Белгия, Испания, Франция, Литва, Полша и Португалия
         
            
               (нотифицирано под номер С(2019) 6438)
            
         
         (само текстовете на испански, литовски, нидерландски, полски, португалски и френски език са автентични)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (1), и по-специално на член 69, параграф 1 от него,
         като има предвид, че:
         
                     (1)
                  
                  
                     В дял III, глава 3 от Регламент (ЕС) № 1307/2013 се предвижда плащане за селскостопански практики, които са благоприятни за климата и околната среда („плащане за екологизиране“). Тези практики включват диверсификация на културите и екологично насочени площи. Допълнителни правила относно тези практики са изложени в глава 3 от Делегиран регламент (EС) № 639/2014 на Комисията (2).
                  
               
                     (2)
                  
                  
                     Съгласно член 44, параграф 4 от Регламент (ЕС) № 1307/2013 за целите на диверсификацията на културите земята, оставена под угар, се счита за отделна култура, различна от треви или други тревни фуражи. Това означава, че земята, която е била използвана за паша или от която е прибрана реколта за производствени цели, не може да се счита за земя, оставена под угар.
                  
               
                     (3)
                  
                  
                     Съгласно член 45, параграф 2 от Делегиран регламент (ЕС) № 639/2014 земята, оставена под угар, може да бъде определена като екологично насочена площ за целите на член 46, параграф 2, първа алинея, буква а) от Регламент (ЕС) № 1307/2013, при условие че върху нея не се произвежда земеделска продукция.
                  
               
                     (4)
                  
                  
                     Съгласно член 45, параграф 9 от Делегиран регламент (ЕС) № 639/2014 площите с междинни култури или зелена покривка могат да бъдат определени като екологично насочена площ за целите на член 46 от Регламент (ЕС) № 1307/2013, при условие че са създадени чрез засяване на смес от видове култури и че са спазени условията, определени в член 46 от Регламент (ЕС) № 1307/2013. Държавите членки определят списъка на смесите от видове култури, които трябва да се използват, и периода на национално, регионално, подрегионално равнище или на равнище земеделско стопанство, по време на който трябва да съществуват площи с междинни култури или зелена покривка, декларирани като екологично насочени площи. Този период не трябва да бъде по-кратък от осем седмици. Освен това площите с междинни култури или зелена покривка не включват площи, засети със зимни култури, които се засяват обикновено през есента с цел получаване на реколта или използване за паша.
                  
               
                     (5)
                  
                  
                     Белгия, Испания, Франция, Литва, Полша и Португалия решиха, че площите със земя, оставена под угар, отговарящи на критериите в член 45, параграф 2 от Делегиран регламент (ЕС) № 639/2014, и площите с междинни култури или зелена покривка, отговарящи на условията в член 45, параграф 9 от същия регламент, могат да се считат за екологично насочени площи в съответствие с член 46, параграф 2, първа алинея, букви а) и и) от Регламент (ЕС) № 1307/2013.
                  
               
                     (6)
                  
                  
                     Белгия, Испания, Франция, Литва, Полша и Португалия информираха Комисията, че тежката суша през пролетта и лятото е имала като цяло неблагоприятни последици за селскостопанската дейност, като е оказала натиск върху добивите на растителността, отглеждана като фураж за животни, особено в затревените площи и пасищата.
                  
               
                     (7)
                  
                  
                     Тежката суша причини недостиг на фураж в животновъдните отрасли и им попречи да натрупат запаси. Тези събития породиха загриженост, по-специално поради повишаващите се цени в резултат на недостатъчното производство, което излага на риск жизнеспособността на засегнатите стопанства.
                  
               
                     (8)
                  
                  
                     С цел да се даде възможност на земеделските стопани в засегнатите райони да използват в максимално възможната степен наличните им площи с цел изхранване на животни, Белгия, Испания, Франция, Литва, Полша и Португалия поискаха да им бъде разрешено да ползват дерогация от някои свързани с плащането за екологизиране условия по отношение на земята, оставена под угар, която е била декларирана за отговаряща на изискванията съответно за диверсификация на културите или за екологично насочени площи в съответствие с член 44, параграф 4 и член 46, параграф 2, първа алинея, буква а) от Регламент (ЕС) № 1307/2013.
                  
               
                     (9)
                  
                  
                     По същите причини Белгия, Франция, Литва и Полша поискаха да им бъде разрешено да ползват дерогация от някои свързани с плащането за екологизиране условия по отношение на площите с междинни култури или зелена покривка, които са били декларирани за отговарящи на изискванията за екологично насочени площи в съответствие с член 46, параграф 2, първа алинея, буква и) от Регламент (ЕС) № 1307/2013.
                  
               
                     (10)
                  
                  
                     Освен това някои земеделски стопани във Франция, Литва и Полша не можаха да засеят междинни култури или зелена покривка в необходимия момент поради екстремните метеорологични условия, в резултат на които състоянието на почвата стана неподходящо за подготвителна работа. Поради това за тях ще бъде трудно да изпълнят своята схема за засаждане на култури, без да се съкрати продължителността на периода, през който трябва да съществуват площите с междинни култури, особено когато стопаните планират да засеят впоследствие зимна култура. След изтичането на този оптимален срок съществува опасност земеделските стопани да бъдат принудени да засеят зимните култури при лоши условия, застрашавайки по този начин бъдещия добив от съответните култури.
                  
               
                     (11)
                  
                  
                     Предвид тежката суша през 2019 г. в засегнатите райони и последиците от нея е целесъобразно да се предвидят дерогации от член 44, параграф 4 от Регламент (ЕС) № 1307/2013 по отношение на земята, оставена под угар, за целите на диверсификацията на културите, от член 45, параграф 2 от Делегиран регламент (ЕС) № 639/2014 по отношение на земята, оставена под угар, за определянето като екологично насочени площи съгласно член 46, параграф 2, първа алинея, буква а) от Регламент (ЕС) № 1307/2013 и от член 45, параграф 9 от Делегиран регламент (ЕС) № 639/2014 по отношение на площите с междинни култури или зелена покривка за определянето като екологично насочени площи съгласно член 46, параграф 2, първа алинея, буква и) от Регламент (ЕС) № 1307/2013.
                  
               
                     (12)
                  
                  
                     За да бъдат обаче изпълнени изискванията, изложени в член 69, параграф 1 от Регламент (ЕС) № 1307/2013, в настоящото решение следва да се предвидят дерогации от задълженията за диверсификация на културите и за екологично насочени площи само в степента и за срока, за които те са строго необходими. По тази причина дерогациите, предвидени в настоящото решение, следва да се прилагат по отношение на земеделските стопани, установени в райони, които са официално признати от компетентните органи на съответните държави членки като засегнати от тази суша, довела до значителен недостиг на фуражни ресурси. Следва да се определят и допълнителни условия за целево използване на дерогацията.
                  
               
                     (13)
                  
                  
                     Като се имат предвид наличието на други инструменти и специфичните характеристики на засегнатите райони, включително съществуващите земеделски системи и земеползването, Белгия, Испания, Франция, Литва, Полша и Португалия следва да имат възможността да решат кои от тези дерогации да се прилагат в засегнатите райони и до каква степен, при условие че са спазени определените в настоящото решение условия. При вземането на решение относно прилагането на дерогациите в засегнатите райони тези държави членки следва надлежно да отчетат целите на селскостопанските практики, благоприятни за климата и околната среда, и по-специално необходимостта от достатъчна защита на качеството на почвите, качеството на природните ресурси и биологичното разнообразие, особено през най-чувствителните периоди за цъфтежа и за гнездящите птици.
                  
               
                     (14)
                  
                  
                     За да се осигури ефективността на дерогациите, Белгия, Испания, Франция, Литва, Полша и Португалия следва да вземат своите решения в срок от 14 дни от датата на нотифициране на настоящото решение и да уведомят Комисията за тях в срок от 7 дни от датата на вземане на съответното решение.
                  
               
                     (15)
                  
                  
                     За да може Комисията да следи за правилното прилагане на съответните правила и за въздействието на дерогациите, Белгия, Испания, Франция, Литва, Полша и Португалия следва да предоставят информация за броя на обхванатите хектари с цел извършване на оценка на въздействието на дерогациите върху екологичните цели за диверсификация на културите и екологично насочени площи, установени с Регламент (ЕС) № 1307/2013. Тази информация следва да бъде предоставена на Комисията до 15 декември 2019 г., като се използват съществуващите инструменти за управление. До същата дата Белгия, Испания, Франция, Литва, Полша и Португалия следва да предоставят на Комисията оценка на въздействието на дерогацията върху околната среда, биологичното разнообразие и целите в областта на климата, свързани с екологично насочените площи, междинните култури и диверсификацията на културите, и когато е целесъобразно — описание на мерките за смекчаване на евентуалните неблагоприятни последици.
                  
               
                     (16)
                  
                  
                     Мерките, предвидени в настоящото решение, са в съответствие със становището на Комитета за директните плащания,
                  
               ПРИЕ НАСТОЯЩОТО РЕШЕНИЕ:
         
            Член 1
            Обхват на дерогациите
            
               1.   Чрез дерогация от член 44, параграф 4 от Регламент (ЕС) № 1307/2013, за референтната 2019 година Белгия, Испания, Франция, Литва, Полша и Португалия могат да решат, че земята, оставена под угар, се счита за отделна култура, дори ако тази земя е била използвана за паша или от нея е прибрана реколта за производствени цели.
            
            
               2.   Чрез дерогация от член 45, параграф 2 от Делегиран регламент (ЕС) № 639/2014, за референтната 2019 година Белгия, Испания, Франция, Литва, Полша и Португалия могат да решат, че земята, оставена под угар, се счита за екологично насочена площ съгласно член 46, параграф 2, първа алинея, буква а) от Регламент (ЕС) № 1307/2013, дори ако тази земя е била използвана за паша или от нея е прибрана реколта за производствени цели.
            
            
               3.   Чрез дерогация от член 45, параграф 9 от Делегиран регламент (ЕС) № 639/2014, за референтната 2019 година Белгия, Франция, Литва и Полша могат да вземат всяко от следните решения за определянето като екологично насочени площи в съответствие с член 46, параграф 2, първа алинея, буква и) от Регламент (ЕС) № 1307/2013:
               
                           а)
                        
                        
                           че площите с междинни култури или зелена покривка могат да се създават без засяване на смес от видове култури, при условие че засяваните култури са треви или други тревни фуражи;
                        
                     
                           б)
                        
                        
                           че площите с междинни култури или зелена покривка могат да включват площи със зимни култури, които се засяват обикновено през есента с цел получаване на реколта за фураж или за паша.
                        
                     
            
               4.   Чрез дерогация от член 45, параграф 9, втората алинея от Делегиран регламент (ЕС) № 639/2014, за референтната 2019 година Франция, Литва и Полша могат да съкратят минималния задължителен период, през който трябва да съществуват площи с междинни култури или зелена покривка, съгласно предвиденото в посочената разпоредба, при условие че впоследствие бъде засята зимна култура.
            
         
         
            Член 2
            Засегнати от дерогациите райони
            Посочените в член 1 решения се прилагат само за райони, в които се намира засегнатият добитък, или в случаите по член 1, параграф 4 — където състоянието на почвата е станало неподходящо за подготвителна работа преди засяване в съответния момент, поради което не е било възможно да бъде спазен член 45, параграф 9 от Делегиран регламент (ЕС) № 639/2014, и които са официално признати от компетентните органи на Белгия, Испания, Франция, Литва, Полша или Португалия за засегнати от тежката суша през 2019 г.
         
         
            Член 3
            Срок
            Посочените в член 1 решения се вземат в срок от 14 дни след датата на нотифициране на настоящото решение.
         
         
            Член 4
            Уведомяване
            
               1.   В срок от 7 дни след датата на вземане на посочените в член 1 решения Белгия, Испания, Франция, Литва, Полша и Португалия уведомяват Комисията за:
               
                           а)
                        
                        
                           районите, официално признати от компетентните им органи за засегнати от тежката суша през 2019 г.;
                        
                     
                           б)
                        
                        
                           взетите съгласно член 1 решения, включително естеството на дерогациите, прилагани на ниво 3 по NUTS, и обосновката за използването на дерогациите в засегнатите райони.
                        
                     
            
               2.   Най-късно до 15 декември 2019 г. Белгия, Испания, Франция, Литва, Полша и Португалия уведомяват Комисията за броя на стопанствата, които са използвали предвидените в член 1 дерогации, и за броя на хектарите, за които са били приложени тези дерогации. Тази информация се предоставя на ниво 3 по NUTS. До същата дата Белгия, Испания, Франция, Литва, Полша и Португалия предоставят на Комисията оценка на въздействието на дерогацията върху околната среда, биологичното разнообразие и целите в областта на климата, свързани с екологично насочените площи, междинните култури и диверсификацията на културите, и когато е целесъобразно — описание на мерките за смекчаване на евентуалните неблагоприятни последици.
            
         
         
            Член 5
            Адресати
            Адресати на настоящото решение са Кралство Белгия, Кралство Испания, Френската република, Република Литва, Република Полша и Португалската република.
         
         
            Съставено в Брюксел на 4 септември 2019 година.
            
               
                  За Комисията
               
               Phil HOGAN
               
                  Член на Комисията
               
            
         
         
            (1)  ОВ L 347, 20.12.2013 г., стр. 608.
         
            (2)  Делегиран регламент (ЕС) № 639/2014 на Комисията от 11 март 2014 г. за допълнение на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика и за изменение на приложение X към същия регламент (ОВ L 181, 20.6.2014 г., стр. 1).